
Prolog

Snowden Tangredi sto foran i kirken og rettet på sløyfen. Det nyttet ikke. Den var fremdeles for stram og gjorde ham bevisst på pulsen som slo i halsen. I hodet. I brystet.

Dette var sannelig ikke et sted han kom til å stå igjen. Men denne gangen var ikke presten der for ham. Nei, offeret denne gangen var bestevennen hans, Kaleb Sabat.

På den andre siden, Kaleb hadde også sagt at han aldri kom til å gifte seg. For et år siden hadde de inngått en fuktig pakt om at ingen av dem skulle gifte seg. Men her sto Kaleb og ventet på bruden sin.

Noen ville kanskje si at Kaleb ikke hadde noe valg – at det å få et barn var så godt som å bli gift, men Snow kjente kameraten godt nok til å vite at han ikke gjorde noe han ikke ville. Han var en av de staeste mennene Snow visste om. Men han var også en av de mest rettferdige og ærlige. Og veldig lojal.

Vennen kikket på ham og sendte ham et skjevt smil som sa alt. Pakten de hadde inngått om å forbli ungkarer resten av livet, var i ferd med å bli brutt. Og selv om Kaleb så litt melankolsk ut, viste han ikke et snev av anger. Mannen var hodestups forelsket i Nicola og den nyfødte datteren. Og Nicola lot til å være like forelsket i ham.

Men hvor lenge ville det vare? Hvor lang tid ville det ta før virkeligheten satte inn og nyhetens interesse avtok?

Snows oppstilling foran alteret hadde også vært full av forventning og håp. Og helbredelse. Eller det hadde han trodd. Hvis han bare hadde visst da det han visste nå. At den helbredelsen han hadde håpet på, aldri hadde skjedd. I stedet lå en nagende frykt og lurte i bakgrunnen. Den lå og ventet på at han skulle bli litt irritert eller sint. Da kom den frem med klørne ute. Han skjønte raskt at ekteskapet ikke var noe for ham. Ekskonen hans hadde åpenbart skjønt det, hun også, siden hun hadde vært utro mot ham med en kollega.

Følelsesmessig utilgjengelig. For kald og fjern. Det hadde Theresa anklaget ham for å være da hun fortalte at hun hadde forelsket seg i en annen og at hun ville skilles. Jo før, jo bedre.

Og hun hadde rett. Han hadde ikke vært «til stede» slik han burde. Han hadde elsket henne til å begynne med, men hadde hatt problemer med å vise følelser utenfor soverommet. Den samme låsen som holdt sinte følelser inne, hadde tydeligvis låst inne ømme følelser også. Dette hadde tatt på, og selv om han ble dypt såret da Theresa gikk fra ham, klandret han henne ikke for at hun hadde funnet det hun trengte andre steder.

Nei, å forbli singel var det beste han kunne gjøre  … for seg selv og den kvinnen som måtte fange interessen hans. Og nå var han klokere og smartere.

Orgelmusikken fylte kirken og avbrøt tankene hans. Alle reiste seg og snudde seg mot inngangen. Der var bruden til Kaleb. Blikket hennes var festet på brudgommen, og hun gikk arm i arm med en eldre mann som måtte være faren hennes. Mannen bar sin fire måneder gamle datterdatter på den andre armen.

Dunkingen i hodet økte etter hvert som bruden nærmet seg. Akkurat nå ville Snow bare ut av kirken og tilbake til sykehuset. Det var det eneste stedet han følte seg hjemme. En verden han forsto og kunne relatere seg til.

En verden som aldri sviktet ham eller forventet noe han ikke kunne levere.

Han håpet bare at vennen ikke kom til å oppleve det samme, nemlig at ekteskapet ikke var så enkelt som verden ville ha det til.

Men Nicola så på Kaleb med stjerner i øynene. Kaleb hadde tydeligvis ingen problemer med å vise følelser. Men så hadde han og Kaleb også helt forskjellige forhistorier.

Kanskje dette ekteskapet ville overleve.

Men selv skulle han aldri avgi noe løfte om til døden skiller oss ad igjen. Så mens Kaleb og Nicola konsentrerte seg om sin lykke, skulle Snow stå her og fornye et annet løfte i tankene. Et han hadde avlagt for mange år siden, da han bare var et barn. Et løfte han hadde brutt da han møtte Theresa.

Han skulle leve alene.

Syndene til Kalebs far skulle ikke bli overlevert til sønnen. Det var han bestemt på.

Tre måneder senere

Kirsten Nadif hadde gått seg vill.

Pokker. Hun hadde jobbet på sykehuset i nesten en måned, men klarte fremdeles ikke å finne frem i noen av etasjene. NYC Memorial var et gigantisk sykehus. Det forrige sykehuset hun jobbet ved var bare en fjerdedel av dette sykehuset, så det var ikke rart at hun ble forvirret.

Hun falt i tanker der hun sto og lurte på om hun hadde gjort rett i å flytte fra Ohio til New York. I det siste hadde hun tenkt på å flytte tilbake til Libanon for å være nær faren, og for å gjøre det, trengte hun all den erfaringen hun kunne få. NYC Memorial lå i teten når det gjaldt behandling av lungesykdommer, inkludert transplantasjon. Moren hadde dødd før hun kunne få en slik behandling. Det var ti år siden nå. Farens beslutning om å flytte tilbake til Libanon året før, hadde vært en vanskelig avgjørelse å ta, og hun savnet ham veldig. Hun hadde aldri følt seg mer ensom og utilpass enn hun gjorde akkurat nå.

Ta tiden til hjelp, Kirsten.

Hun hadde allerede fått en venn. Nicola Sabat hadde sett henne vandre rundt den første dagen og stoppet for å hjelpe. Det endte med at de spiste lunsj sammen. Hun hadde fortalt at ektemannen var hjemme hos datteren fordi dagmammaen var syk, ellers pleide de alltid å spise lunsj sammen, og Nicola likte ikke å spise alene.

De var i ferd med å bli gode venner.

Men i dag var ikke Nicola å se, og Kirsten var sent ute til et møte med en pasient og sjefen for transplantasjonsavdelingen.

Hun fikk øye på et skilt i den brede gangen. Intensivmedisin. Endelig! Hun kikket på telefonen og så at hun var ti minutter forsinket, og nå hadde hun et tapt anrop også. Telefonen hadde vært på lydløs.

Hun fulgte pilene og ringte tilbake.

«Tangredi.»

Hun stoppet opp, forvirret over det fremmede navnet. Men så husket hun at det var navnet til legen hun skulle møte. «Hei, dette er doktor Nadif. Jeg er der om et minutt eller to. Jeg gikk meg vill. Beklager.»

Det var stille i den andre enden. Hadde han lagt på? Hun tok telefonen vekk fra øret for å se skjermen, men akkurat da hørte hun stemmen hans igjen.

«Da ses vi om et minutt eller to.»

Forbindelsen ble brutt.

Han var ikke blid, men det var ikke så rart. Hun burde ha ringt og sagt fra at hun var forsinket. Men hele prosessen med å finne ut hvordan hun skulle komme i kontakt med ham, ville ha gjort henne enda mer forsinket. Og hun hadde hatt et krisetilfelle å ta seg av på barneavdelingen. Ei ti år gammel jente hadde bronkitt, og etter et urovekkende røntgenbilde bestilte hun en MR-undersøkelse for neste uke. Det var mulig at hun overreagerte, men etter at moren  …

Hun ristet på hodet og stakk telefonen ned i lommen. Det var det siste hun trengte å tenke på akkurat nå. Dette var det første møtet med denne legen, og den kortvarige telefonsamtalen lovet ikke godt for et fremtidig vennskap. Ikke at hun var ute etter å få så mange nye venner heller. Hun overveide å flytte til Libanon uansett.

Hun satte kursen mot en vaktstasjon og en mannlig sykepleier som sto ved skranken. «Unnskyld meg, vet du hvilket rom Tanya Latimer ligger på?»

Mannen snudde seg og stirret på henne med kalde, blå øyne. Kirsten undertrykket et grøss. Sykepleieren bak skranken kikket så vidt på henne og sa til mannen: «Jeg tror dette er legen du venter på, eller hva, doktor Tangredi?»

Doktor Tangredi.

Han var ikke sykepleier. Han var legen hun var på vei for å møte. Hun hadde ikke sett for seg at det var sånn det skulle skje.

«Eh  … hallo.» Hun rakte frem hånden. «Jeg er doktor Nadif.»

Da hun trykket hånden hans, skjedde det noe helt annet enn hun hadde ventet seg. I motsetning til det iskalde blikket, var fingrene hans varme da de klemte rundt hennes. Hun fikk gåsehud oppover armen – og det hadde ingenting med den litt for kjølige luften å gjøre.

«Jeg vet hvem du er.»

Den bemerkningen gjorde henne paff, men så skjønte hun at det ikke bare var sykepleieren som hadde kikket på ID-kortet hun hadde rundt halsen. Hun rødmet, men visste ikke hvorfor.

«Jeg beklager at jeg er sen.»

«Jeg lot studentene ta lunsjpause.»

«Studentene  … å, akkurat.» Dette var enda verre. Det var ikke bare legen som hadde ventet på henne, men en gruppe studenter også. Hun kunne forklare at hun hadde hatt en pasient å ta seg av, i tilfelle de trodde at hun hadde vært oppslukt av en eller annen kjærlighetsroman det siste kvarteret.

Men det så ikke ut som om denne mannen visste noe om romantikk og kjærlighet. Ringfingeren var bar, og han så fullstendig utilnærmelig ut.

Ikke vær så snar til å dømme, Kirsten. Han har sikkert en kjæreste. Han så tross alt veldig bra ut, selv om han var temmelig bisk. Hun bestemte seg for at hun ikke skulle la seg skremme.

«Jeg kan komme tilbake hvis det passer bedre.»

«Nei, pasienten venter. Jeg vil ha din vurdering nå, før vi tar noen flere beslutninger om behandlingen.»

Han nikket til sykepleieren, og Kirsten sendte kvinnen et raskt smil før hun fulgte etter doktor Tangredi bortover gangen. Hun tok et par lange skritt og kom opp på siden av ham.

«Kan du fortelle meg litt mer om pasienten?»

«Tanya Latimer, tjuefem. Pulmonal hypertensjon. Tilstanden forverret seg, og hun ble satt på venteliste for transplantasjon. Hun fikk to nye lunger i går.»

Han fikk det til å høres ut som noe som skjedde hver dag. Som om man bare kunne gå til et delelager og velge ut det man trengte. I virkeligheten var det veldig vanskelig å få tak i lunger og lever og hjerter. Det tok tid – og ofte en annen families tragedie for at det skulle skje.

Ofte rant tiden ut mens pasienten sto i kø. Det visste hun av egen erfaring.

«Hvordan går det med henne?»

«Oksygenopptaket er bedre enn før transplantasjonen, men ikke helt der vi vil ha det.»

«Noen tegn til avvisning?»

Han møtte blikket hennes. «Nei. Og vi håper at det ikke skjer.»

Håper at det ikke ville være noen tegn? Eller at lungene ikke ville bli avvist? Det siste, så klart.

«Når inflammasjonen etter operasjonen roer seg, bør tilstanden bedre seg, så lenge donoren ikke hadde noen underliggende sykdommer.»

«Jeg undersøkte ham selv.»

Hva mente han med det? At han var ufeilbarlig? Vel, selv de beste leger i verden kunne ikke stanse en sykdom som var i utvikling. Moren hennes var et eksempel på det.

«Ok, men jeg vil gjerne se notatene dine, så jeg kan se om  …» Hun avbrøt seg selv. Hun hadde tenkt å si «for å se om du har oversett noe», men noe stoppet henne. Og det var merkelig. Siden når hadde hun vært redd for å si hva hun tenkte og mente? Hun var ikke det. Hun var bare forsiktig.

«Jeg skal få dem sendt til deg. Men akkurat nå vil jeg at du skal se på henne og ikke bare lese notater om henne. Det holder ikke med et overfladisk blikk.»

Kirsten stivnet. Hun hadde alltid sett pasientene sine – virkelig sett  dem. Hvorfor følte hun seg angrepet? Kanskje fordi han gikk med alle piggene ute?

«Det var derfor jeg kom hit.»

De stirret på hverandre en lang stund. Så gjorde doktor Tangredi noe som sjokkerte henne. Han smilte. Det var et smil som vippet henne fullstendig av pinnen. Selv øynene ble forvandlet til en varmere nyanse av blått. Hun strevde med å trekke pusten et øyeblikk.

«Kall meg Snow. De fleste gjør det.»

Det var ikke bare forandringen i holdningen hans som gjorde henne paff, men det brå skiftet av samtaleemne også. Snow. Det passet godt.

«Jeg heter Kirsten.»

«Ok, Kirsten. Vi går inn til pasienten.»

Han skjøv opp døren, og Kirsten hørte en masse støy. Hun var vant til å lytte intenst, enten det dreide seg om små endringer i lungefunksjonen via stetoskopet, eller astmahvesing eller andre pustelyder. Men kakofonien på intensivavdelingen kom alltid som et sjokk. Monitorer pep og respiratorer hveste, i tillegg til en rekke andre maskiner.

Hun fulgte etter Snow bort til sengen.

«Hallo, Mrs. Latimer, jeg er doktor Nadif. Jeg er lungespesialist. Jeg skal undersøke deg for å se hvordan det går.»

Kvinnen nikket. Det måtte være en skremmende opplevelse å ikke styre sine egne åndedrag eller snakke. Kirsten syntes synd på henne. Hun gikk bort og vasket hendene og tok på seg hansker. Så gikk hun tilbake og tok kvinnens hånd i sin.

«Doktor Tangredi skal hjelpe meg. Hvis noe gjør veldig vondt, må du klemme hånden min.»

Et nytt nikk.

Hun så på Snow. «Kan du sette stetoskopet i ørene mine? Jeg kan ikke gjøre det med bare én hånd. Det ligger i lommen.»

Snow gjorde som hun ba om. Han gikk nærmere og stakk hånden i lommen på legefrakken hennes. En merkelig følelse strømmet gjennom henne da fingrene hans streifet hoften hennes. Men før hun rakk å tenke over det, tok han opp stetoskopet, viklet det ut og stilte seg foran henne. Han var så nær. Hun kjente lukten av aftershaven hans. Hendene hans strøk borti kinnbena da han stakk stetoskopet inn i ørene hennes. Nå var hun glad for at det var så mye støy i rommet. Det overdøvet den ujevne pusten hennes.

«Takk skal du ha.» Hun burde ha prøvd å gjøre det selv i stedet for å få ham så nær. Men etter bruddet med Dave, hadde hun trodd hun var immun mot menn. Hun hadde ikke visst at hun kom til å reagere som hun gjorde på Tangredi.

Heldigvis rygget han unna og så på pasienten.

Hun tok seg raskt sammen og henvendte seg til Tanya. «Jeg skal lytte på lungene dine. Dette kan være litt kaldt.» Hun holdt fremdeles kvinnen i hånden mens hun trakk vekk sykehuskittelen. Hun kunne ikke lytte på ryggen uten at pasienten ble reist opp, og Kirsten ville ikke gjøre det hvis det ikke var absolutt nødvendig. Hun var ganske sikker på at de allerede hadde flyttet nok rundt på henne.

Kirsten lyttet. Hun hørte ingen surkling, og det var bra. Hjerteslagene lød jevne og sterke, og da hun lyttet på halsen, indikerte lydene at det var en god blodstrøm til hjernen.

«Alt høres bra ut. Hvordan er smertenivået, på en skala fra en til ti? Du kan enten klemme hånden min et antall ganger eller holde opp fingre.»

Tanya løftet den andre hånden og holdt opp fire fingre. Kirsten kikket på Snow. «Er det som forventet nå? Eller trenger hun noe mer?»

Snow sjekket journalen og så på Tanya. «Du skal få en ny dose smertestillende om et øyeblikk. Går det bra?»

Kvinnen nikket.

«Det tar ikke lang tid», sa Kirsten. Hun trykket forsiktig på magen til Tanya og slapp hånden hennes for å undersøke anklene. «Ingen tegn til perifert ødem, så vidt jeg kan se.»

«Nei, jeg så det.»

«Jeg synes det ser bra ut. Oksygennivået må overvåkes, og jeg forventer å se en forbedring i morgen.» Hun så opp på Tanya. «Smertene vil avta om en ukes tid. Når operasjonssåret begynner å gro, vil du føle deg mye bedre.»

Tanya nikket igjen. Noe i øynene hennes gjorde at Kirsten ville bli hos henne. Men det kunne hun ikke. Kirsten smilte til henne og sjekket dryppet. «Kan jeg komme tilbake i morgen?»

Kvinnen så lettet ut og lukket øynene. Kirsten hadde hatt rett. Men da hun så på Snow, så han ikke begeistret ut. Var han redd for at hun stjal pasienten hans? Det var lite sannsynlig. Det var han som var transplantasjonseksperten. Hun var ekspert på lunger. Og etter det hun hadde hørt, hadde denne pasienten fått et par gode lunger. Men det var et eller annet som hun ikke kunne sette fingeren på.

«Kan vi snakke sammen utenfor?» Snow smilte til Tanya, men kulden var tilbake i øynene hans. «Jeg kommer tilbake senere i dag, Mrs. Latimer.»

Kirsten tok av seg hanskene og kastet dem på vei ut, og la sammen stetoskopet og stakk det i lommen igjen.

Før Snow begynte å kjefte på henne – som hun trodde han kom til å gjøre – ville hun forklare. «Jeg vil undersøke henne og se etter forbedring det neste døgnet. Det var derfor du ville at jeg skulle komme, ikke sant?»

«Jo. Men jeg var ikke klar over at du ville undersøke henne flere ganger.»

Hun kikket på ham, men skjønte at han ikke mente noe med det. Det var hennes egen merkelige reaksjon som ga henne disse rare tankene.

«Er oksygenmetningen normalt høyere etter en lungetransplantasjon?»

«Ja. Det er som regel en dramatisk økning med det samme, men tatt i betraktning nivået de starter på, så er alt bedre enn der de var før operasjonen. De neste dagene bør vi se en jevn stigning. Men disse pasientene er vanligvis i en hypoksisk tilstand før transplantasjonen.»

«Så hvorfor var du bekymret for denne pasienten?»

Han nølte litt før han svarte. «Jeg har lagt merke til noe jeg tror er apati. Pasientene blir undersøkt grundig før de blir satt opp på ventelisten. Hun ble godkjent, men  …» Han trakk på skuldrene. «Det er bare en følelse jeg har, og jeg har tatt feil før.»

Kirsten kunne ikke forestille seg at Snowden Tangredi tok feil i noe som helst. Men alle kunne vel ha en dårlig dag. Men å innrømme det? Det overrasket henne etter det hun hadde sett av ham hittil.

Hva hadde han tatt feil av? En pasient? Noe annet?

«Hva får deg til å tro at hun er apatisk?» Hun hadde fått en merkelig følelse av Tanya selv, så det hjalp å vite at hun ikke var alene om det.

«Jeg vet ikke. Det er magefølelsen. Men hun har verken vist tegn til glede eller frykt i timene forut for operasjonen. Men siden hun var godkjent, var det nesten for sent å sende en bekymringsmelding. Og hvis jeg varslet og tok feil, ville det ha katastrofale følger. Jeg ville ikke at det skulle skje.»

Snowdens lyse hår var litt for langt. Det krøllet seg i tuppene og falt ned i pannen på en sjarmerende måte. Det så ut som om øynene hans så alt. Det gjorde henne nervøs, og hun tok et mentalt skritt tilbake.

Han lente seg mot veggen og så på henne. «Hvor lenge har du jobbet her? Jeg vet at doktor Billings pensjonerte seg, men jeg var ikke sikker på hvem som overtok etter ham.»

Hun hadde kommet to dager før Billings offisielt sluttet, så det hadde vært lite tid til opplæring. De hadde hatt mer enn nok med å gjennomgå pasientjournalene, og han hadde forklart tankegangen bak behandlingsmetodene. De hadde vært ganske annerledes enn det hun var vant til fra det forrige sykehuset.

«Jeg har vært her i snart en måned. Det tok visst lenger tid enn beregnet å finne en etterfølger for doktor Billings. Jeg er usikker på hvorfor jeg slo ut de andre søkerne. Det gjorde meg litt tummelumsk.»

Den ene munnviken hans trakk seg opp i et skjevt smil. Det fjernet én form for spenning i henne, men fikk frem en annen i stedet. Og denne spenningen var villere og mer uforutsigbar. Hun trengte ikke det nå.

Kirsten kremtet. «Det er bare et artig ord. Det hjelper meg til ikke å ta meg selv for alvorlig. Jeg synes det er litt for mye av det her i verden. Alt er så seriøst, så distansert. Vi skaper ikke de forbindelsene vi bør.»

Hva var det hun sto her og bablet om?

Snow måtte ha lurt på det samme, for smilet hans bleknet, og han så anspent ut. «Jeg har oppdaget at det beste er å holde en viss distanse til pasientene.»

Det hørtes ut som noe han hadde diskutert før. Forklaringen kom litt for raskt. Kanskje hun ikke var den eneste som mente at navnet passet til ham. Men hun hadde sett en sprekk eller to i islaget.

«Ja, selvfølgelig.»

Han skjøv luggen vekk, dro fingrene gjennom den som om det kunne holde den på plass. Var han vant til å ha kortere hår? Hun håpet ikke det. Hun likte den lengden. Det var det eneste ved ham som ikke så strengt ut. Det var vilt og uforutsigbart.

Vel, hun kunne ikke stå her og tenke på lengden på håret hans eller hvor stor selvkontroll han hadde.

«Takk for at du ba meg komme og undersøke pasienten. Er du sikker på at det er greit at jeg kommer tilbake i morgen? Jeg kan komme mens du foretar visitten, hvis du vil.»

«Det er ikke nødvendig. Jeg tror hun vil sette pris på om du kommer tilbake. Hun lyste opp litt da du sto ved siden av henne og holdt henne i hånden. Jeg får ikke den samme mottakelsen.»

«Det er trolig en programmert reaksjon.» Hun ville ikke at han skulle begynne å snakke om distanse igjen. Hun hadde litt problemer med å holde avstand til ham akkurat nå.

«Hva?»

Hun trakk på skuldrene. «Hun assosierer trolig deg med smerte eller ubehag  … eller frykt. Jeg kom ikke for å gjøre noe med henne, så hun så ikke på meg som truende.»

«Truende.» Måten han sa ordet på, var illevarslende og slett ikke det hun hadde ment. Hun gravde seg bare dypere ned. På tide å komme opp av hullet. «Jeg mener ikke fysisk sett. Det har ikke noe med deg personlig å gjøre. Det er som å være redd for tannlegen. Det spiller ingen rolle hvor hyggelig han eller hun er.»

«Men du blir ikke assosiert med ubehag.»

«Nei. Jeg er der bare for å undersøke, ikke for å utføre noen form for prosedyre. Det vet hun.»

«Jeg har ikke tenkt på det på en måten før.»

«Hun er sikkert takknemlig for det du gjør.» Hun nølte. «Er det greit om jeg snakker med henne om operasjonen og hva det betyr for henne? Kanskje det du ser som apati er frykt?»

«Jeg vil ikke at hun skal være redd.» Han sukket. «Ok. Men hold meg underrettet. Ingen hemmeligheter, selv om hun ber deg om ikke å fortelle meg ting. Det er livet hennes vi snakker om. Jeg vil ikke at det skal bli noen misforståelser.»

«Selvfølgelig. Jeg er klar over at hun er din pasient, ikke min. Hvis hun sier noe jeg synes er viktig, skal jeg si fra til deg. Det lover jeg.»

«Takk for det. Kan du ringe meg når du har besøkt henne? Jeg kan sette henne opp på ettermiddagsvisitten i stedet. Da kan jeg ta for meg de bekymringene du måtte ha. Du har nummeret mitt. Jeg ringte deg.»

«Ja. Jeg skal legge deg til i kontaktlisten.» Var det virkelig nødvendig? De skulle ikke jobbe sammen på daglig basis, men hvis hun ikke gjorde det, måtte hun gjette hvilket nummer som var hans. Akkurat, Kirsten. Det er derfor. Hun himlet med øynene av seg selv.

«Bra.» Han rettet seg opp og gikk sin vei.

Hun så etter ham. Han hadde en avslappet gange, så selvsikker og trygg ut der han gikk bortover korridoren. Og hvorfor skulle han være noe annet? Han hadde alt. Et godt utseende, dyktighet, personlighet  … Hun tenkte seg om. Han hadde kanskje en sjarmerende personlighet hvis han valgte å vise frem den siden av seg selv. Men hun hadde en følelse av at han kunne være en formidabel motstander hvis han ble provosert.

Hun skulle gjøre sitt beste for ikke å provosere ham, men hvis han reiste bust på grunn av bagateller, skulle hun ikke be om unnskyldning bare for å blidgjøre ham.

Kirsten var ganske egenrådig selv, så det kunne gå begge veier. Forhåpentlig ville ingen av dem ønske å teste den andres grenser. Hvis det skjedde, kom nok verken hun eller Snow til å like resultatet.

